META หวังปี 64 หวนกำไร หลังตุน Backlog แน่น 5 พันลบ.ทยอยรับรู้ปี 63-64
META หวังปี 64 หวนกำไร หลังตุน Backlog แน่น 5 พันลบ.ทยอยรับรู้ปี 63-64
5 มิ.ย. 2563

นายศุภศิษฎ์ โภคินจารุรัศมิ์ ประธานเจ้าหน้าที่บริหาร บริษัท เมตะ คอร์ปอเรชั่น จำกัด (มหาชน) หรือ META เปิดเผยว่า บริษัทคาดว่าจะกลับมามีกำไรสุทธิได้ในปี 64 โดยเป็นผลมาจากปริมาณงานในมือ (Backlog) ที่มีกว่า 5,000 ล้านบาท จะทยอยรับรู้เป็นรายได้ทั้งหมดในปี 63-64 แบ่งเป็นงานรับเหมาก่อสร้างโรงไฟฟ้าพลังงานแสงอาทิตย์มินบู ในเฟส 2-4 กำลังการผลิตรวม 170 เมกะวัตต์ (MW) รวมไปถึงโครงการโรงไฟฟ้าแสงอาทิตย์ในประเทศฟิลิปปินส์ กำลังการผลิต 25 เมกะวัตต์ มูลค่าราว 300 ล้านบาท
ขณะเดียวกันบริษัทยังจะร่วมกับพันธมิตรจากประเทศเกาหลี เพื่อเข้าประมูลงานก่อสร้างจากหน่วยงานภาครัฐ ซึ่งปัจจุบันอยู่ระหว่างรอความชัดเจนของโครงการที่จะออกมา
“ด้วยสถานการณ์การแพร่ระบาดของเชื้อไวรัสโควิด-19 ส่งผลให้งานก่อสร้างต่าง ๆ ต้องชะลอตัวออกไป เป็นผลให้บริษัทมีรายได้เข้ามาน้อย แต่ยังมีค่าใช้จ่ายเกี่ยวกับดอกเบี้ยและอื่น ๆ จึงยังมีผลขาดทุน แต่หากการรับรู้รายได้เข้ามาเต็มที่เราก็จะเริ่มกลับมามีกำไรแน่นอนในปี 64” นายศุภศิษฎ์ กล่าว
อนึ่ง META มีผลการดำเนินงานในปี 62 ขาดทุนสุทธิ 54 ล้านบาท และในไตรมาส 1/63 มีผลขาดทุนสุทธิ 67.77 ล้านบาท